Vestby

Vestby er en kommune i Follo i Akershus som fra 2020 er en del av Viken fylke. Den ligger ved Oslofjorden og grenser til Ås, Frogn, Moss, Indre Østfold og Våler. De fleste innbyggerne i Vestby bor i Vestby (tettsted) og Son, der førstnevnte er administrasjonssentrum. Øvrige steder i kommunen er Hølen, Hvitsten og Garder. Europavei 6 går gjennom kommunen og Østfoldbanen har stasjoner i Vestby og Son.

Klima

Demografi 
Vestby kommune har 18.730 innbyggere pr. 1. kvartal 2022. Kommunen har 140 innbyggere pr km², mot 103,5 innbyggere pr km² i Akershus fylke. 84% av kommunens befolkning bor i tettbygde strøk, mot 89% på fylkesbasis. Andel barn og unge i kommunen (0-17 år) er 25,4%, som er likt som landsgjennomsnittet. 2,7% er over 80 år. Omkring 10% har innvandrerbakgrunn. Kommunen har en sterk folketilvekst og var med 2,7% blant landets 15 kommuner med størst prosentvis folkevekst mellom 2016 og 2017.

Historie 
Arkeologiske utgravinger har avdekket at bosettingen i Vestby stammer fra Nøstvedtperioden, dvs. fra ca. 6000 – 4000 år f.Kr. Mot slutten av steinalderen, et par tusen år f. Kr., begynner det å vokse frem en bondekultur i Vestby, og en gang under bronsealderen, mellom 1800 og 500 år f.Kr., vokser det opp en urgård nord i bygda, en byr – samling av mange hus. Den ble så i sin tid delt opp i fire nye gårder; Vestby gård, Sundby gård, Nordby gård og Østby gård. På alle gårdene ligger store gravhauger fra jernalderen. Jernaldergravfeltet på Nordby Gård ligger rett øst for Vestby sentrum, et steinkast fra Rådhuset.

Da jernbanen ble bygd i 1879, vokste det opp en stasjonsby der jernbanen krysser Den Fredrikhaldske Kongevei. Det ble anlagt mølle, bank, kjøpmannsgårder og skole. I 1897 ble Grøstad Dampsag og Høvleri anlagt. Litt sør for sentrum ligger Sundby Gård. Her var det gjestgiveri fra 1700-tallet til 1870. Bondehøvdingen og politikeren Jon Sundby eide i sin tid gården. Hølen ble innlemmet i kommunen i 1943. Dette vedtaket ble bekreftet etter andre verdenskrigs slutt, ettersom slike vedtak fattet i krigsårene i utgangspunktet var ugyldige. Son ble innlemmet i 1965.

Politikk

Kommunestyrevalget 2019

Kommunestyrevalget 2015

Vestby sentrum 
Vestby sentrum er et lite område med Rådhuset i sentrum. I sentrum finnes i tillegg til administrasjonssenteret, Vestby stasjon, matbutikker, bibliotek, legekontor, apotek, tannlege, frisører, optiker, bank, Vestby Avis, Vestby Tverrfaglige klinikk og Vestby Yogastudio, Vestby dyreklinikk, Family sports club treningssenter, Godset brukthandel, Montér (tidligere Grøstad Sag), Sørby utleie, Støkken og Norgesfór (tidligere Vestby Mølle). I sentrum finner man også kjøpesenteret "Vestby Storsenter" med litt over 40 butikker.

Samferdsel

Tog 

Vestby kommune har to stasjoner; Vestby stasjon ligger i Vestby sentrum og Sonsveien stasjon ligger rett øst for E6 og syd for Hølen. Stasjonene betjenes av Vys linje L21 mellom Moss og Stabekk, med timesavganger i grunnruten og halvtimesavganger i rushtidene. Regiontogene Oslo-Halden-Göteborg (linje R20) passerer Vestby og Sonsveien, men stopper normalt ikke. Vestby stasjon ble åpnet i 1879 da Østfoldbanens vestre linje ble tatt i bruk. Vestby stasjon ble ombygd og modernisert i 1996 i forbindelse med ferdig utbygd dobbeltspor mellom Ski og Sandbukta. Sonsveien stasjon ble åpnet samme år. Sonsveien stasjon erstattet de tidligere stasjonene i Hølen og Såner. I forbindelse med utbygging til dobbeltspor mellom Ski og Sandbukta ble jernbanetrasseen mellom Kjenn og Såner lagt om og ligger idag parallelt med E6. Den gamle jernbanetraseen er ombygget til gang- og sykkelvei fra Hølen og sydover til Sonsveien stasjon. Den gamle Hølensviadukten hvor jernbanen gikk tidligere er bevart.

Det er knyttet store forventninger til Follobanen, som etter planen skal stå ferdig 11. desember 2022. Sørkorridoren (Østfoldbanen, E6 og E18) er i rushtidene sterkt overbelastet gjennom Oslo og Follo og togene er svært fulle. Follobanen vil redusere reisetiden fra Vestby til Oslo S fra dagens 34 minutter til ca. 20 minutter og vesentlig forbedre kapasiteten og punktligheten i forhold til dagens situasjon. Vy har søkt om å få kjøre avganger hver halvtime hele dagen på linje L21 fra 11. desember 2022, men dette er ikke blitt bekreftet av Bane NOR / Jernbanedirektoratet / Samferdselsdepartementet. Når Follobanen åpner, vil L21 kun kjøre mellom Moss og Oslo S. Dette fordi strekningen vest for Oslo S vil bli fullastet ved at linje L2 Stabekk/Lysaker-Ski vil kjøre hvert kvarter.

Buss 
Vestby har flere bussruter som forbinder kommunen med nabokommunene og boligstrøk utenfor sentrum:

 530 Vestby stasjon - (Randem - Høgda) - Krusebyen - Pepperstad - (Randem - Høgda) - Vestby stasjon: Avganger hvert 20. min. mandag-lørdag inntil kl. 20. Søndager og mandag-lørdag etter kl. 20 kjøres det timesavganger via Randem og Høgda.

 531 (bestillingslinje) Teigen - Garder kirke - Bjerkeskog - Vestby skole - Vestby stasjon

 532 (bestillingslinje) Vestby stasjon - Krusebyen - Vestbyhallen - Berg - Hvitsten - Grønberg - Vestby stasjon

 533 Vestby stasjon - Randem - Høgda - Vestby stasjon: Avganger hvert 20. min mandag-lørdag frem til kl. 20. Etter kl. 20 samt på søndager betjenes strekningen av linje 530.

 540 Moss bussterminal - Verket - Tigerplassen - Kambo stasjon - Sjøhagen - Store Brevik - Strømbråtenveien - Ørajordet (Son sentrum) - Strømbråtenveien - Deør - Sonsveien stasjon: Timesavganger som korresponderer med toget på Sonsveien og med linje 545 på Strømbråtenveien for overgang til/fra Hølen-Vestby. De tidligste og seneste avgangene starter/slutter på Måkeveien eller Brevikbukta. Ekstra rushtidsavganger mellom Ørajordet/Deør og Sonsveien stasjon.

 540E (ekspresslinje i rushtid) Brevikbukta - Store Brevik - Sonsveien stasjon: Avganger hver halvtime i rushtiden som korresponderer med togene til/fra på Sonsveien.

 540N (nattbuss) Oslo bussterminal - Bjørvika - Ski stasjon - Ås vgs - Universitetet i Ås - Brønnerud skole - Høgda - Vestby bru - Krusebyen - Pepperstad - Strømbråtenveien (i Son): Avgang 03:30 natt til lørdager og søndager fra Oslo bussterminal plattform B7.

 545 (Steinerskolen Moss - Kambo stasjon - Sjøhagen - Store Brevik -) Strømbråtenveien (i Son) - Hølen torg - Kjenn - Vestby stasjon: Timesavganger mandag-lørdag som korresponderer med tog i Vestby. Korresponderer også med linje 540 på Strømbråtenveien for overgang til/fra Store Brevik-Moss. Ekstra rushtidsavganger mellom Hølen og Vestby. Enkelte avganger i skoletid starter/slutter på Steinerskolen i Moss.
 1132 (skolebuss) Vestby stasjon - Garder - Hølen

 1171 (skolebuss) Vestby stasjon - Dyrløkke (i Drøbak)

 FB11 (flybuss) Fredrikstad - Råde - Moss - Sonsveien stasjon - Vestby bru - Korsegården - Oslo lufthavn

Vei 
Firefelts E6 går tvers igjennom kommunen fra nord til sør og forbinder kommunen nordover mot Oslo og resten av det sentrale innlandet og sydover mot Østfold og resten av kontinentet. Helt nord i kommunen er det avkjøring ved det som heter Vestby nord. Ca. 1 km syd for denne ligger avkjøring til Vestby syd, som ligger nærmest Vestby sentrum. Syd i kommunen er det avkjøring til Son. Dagens E6 stod ferdig i 1999 og har syd for avkjøringen ved Vestby syd en annen trasé enn den gamle E6, som også gikk tvers igjennom kommunen. Dagens E6 går parallelt med jernbanen mellom avkjøringen ved Vestby syd og avkjøringen til Son. Den gamle E6 som ligger lenger øst i kommunen er beholdt og har stor betydning som adkomst- og transportvei for næringsområdene på Deli Skog.

Båtforbindelse 
Mellom mars og oktober går linje B21 på strekningen Son - Aker brygge. Båten stopper ved flere stoppesteder, blant annet Drøbak, Oscarsborg og Nesoddtangen, og byr på en unik reise langs Oslofjorden.

Næringsliv 
Kommunen har et rikt næringsliv med spesielt Deli skog og Verpet som sentrale områder for næringsutvikling. På Deli Skog finner vi blant annet hovedlager for Asko, Skeidarliving Group AS, DHL Supply Chain, Rajapack, Lindberg & Lund, Haugen - gruppen og Gerflor scandinavia. På Verpet finnes blant annet Norwegian Outlet, Bauhaus, Maxbo, Plantasjen, Extra Leker, Holdbart.no og Style Auto.

Natur og nærhet til kysten 
Kommunen har en fantastisk kyststripe med flere strender. De mest kjente er Hvitsten, Emmerstad, Kroken, Hulvik, Kjøvangen og Son. Kommunen har også kyststi som går igjennom hele kommunen og mye natur, stier og sykkelstier.

Kommunevåpen 
Vestbys kommunevåpen viser tre gullfargede kors på rød bakgrunn. Disse representerer de tre sognene i kommunen: Vestby, Såner og Garder.

Kultur
Musikkfestivalen "Prestivalen" arrangeres på Vestby Prestegård (årlig siden 2017). I 2019 åpner Ramme gaard i Hvitsten med blant annet kro, hotell og grønnsaksutsalg av lokalt produsert mat. Her planlegges et bredt kulturtilbud med kunstutstillinger, hagevandring, teater, konserter, kurs og foredrag. TV-serien "Neste sommer" ble spilt inn i Hvitsten. Kjente Vestby-band er The Dirty Callahans, Oslo Ess,og Lame Ducks.

Kjente vestbysokninger
Johan Herman Wessel (1742–1785), forfatter, oppvokst i Wesselstuen
Caspar Wessel (1745–1818), matematiker, oppvokst i Wesselstuen
Rudolf Olsen (1882-1951), skipsreder
Helen Bøsterud (1940-), stortingsrepresentant (Ap) 1977-1993, justisminister 1986-1989
Eli Anne Linnestad (1944–), skuespiller
Svend Wam (1946–2017), filmregissør
Lise Gaudernack (1949-), keramiker
Trond André Bolle (1968–2010), norsk offiser og spesialsoldat
Siri Kristiansen (1978–), stand-up komiker og programleder
Siren Sundby (1982–), seiler
Marte Bratberg (1989-), programleder
Katrine Aalerud (1994-) syklist som sykler for Pro Tourlaget Team Virtu

Tettsteder i Vestby kommune

Hølen
Delen av Moss (tettsted) innenfor Vestby kommune, det vil si Son
Vestby (tettsted), inkludert Pepperstad Skog, Randem, Sole skog, Hvitsten og Garder

Skolene i Vestby
 Vestby skole
 Hølen skole
 Bjørlien skole
 Brevik skole
 Son skole
 Vestby ungdomsskole
 Grevlingen ungdomsskole
 Vestby videregående skole
 Follo Folkehøgskole

Referanser

Eksterne lenker 
 Vestby kommune
 Vestby - Store norske leksikon
 VestbyNorway - stedet med alt 
 SSB: Statistikk
 Her i Son  
 Lokalmagasinet.no
 Vestby Avis
 Vestby Nytt
 SonNorway - stedet uten mandager 
Ramme gaard
ivestby - stedet med alt